Jayde Panayiotou-‘skieter’ se saak uitgestelMoordbeskuldigde Christopher Panayiotou in die Port Elizabeth-hooggeregshof saam met sy twee medebeskuldigdes, Sizwezakhe Vumazonke (middel) en Sinethemba Nenembe (26 Julie 2016) Foto: Raahil Sain/ANA Sizwezakhe Vumazonke, een van die vier verdagtes wat tereg staan op die moord van die Oos-Kaapse onderwyseres, Jade Panayiotou, is siek en moet ŉ operasie ondergaan. Dit is Donderdag in die Port Elizabeth-hooggeregshof bekend gemaak in die voorverhoor van Vumazonke, die vermeende skieter, Jayde se man, Christopher Panayiotou, Sinethemba Nenembe, en Zolani Sibeko. Hannelie Bakker, Vumazonke se regsverteenwoordiger, het aan regter Glenn Goosen gesê haar kliënt is siek en sy selmaat, Nenembe, moes hom vir die afgelope twee weke bystaan. Sy het gesê hoewel Vumazonke mediese behandeling by die St. Albans-gevangenis ontvang het, het sy toestand nie verbeter nie. Sy het versoek dat Vumazonke onmiddellik mediese behandeling ontvang. Hy sal glo na ŉ provinsiale hospitaal geneem word om ŉ operasie te ondergaan. Die aard van sy siekte is nie bekend nie. Die voorverhoorkonferensie is tot 5 September uitgestel. Panayiotou word daarvan beskuldig dat hy die meesterbrein was agter die ontvoering en moord van sy vrou in April verlede jaar, omdat sy glo ŉ “finansiële las” was. Die staat voer aan hy het Siyoni, ŉ uitsmyter by sy Infinity-nagklub, betaal om Vumazonke as ŉ sluipmoordenaar te huur, wat Jayde sou ontvoer en vermoor. Die staat voer aan Nenembe het Vumazonke bygestaan om die vermeende sluipmoord uit te voer. Siyoni het intussen ŉ artikel 204-getuie geword, wat beteken hy is kwytgeskeld van vervolging indien die hof tevrede is dat hy eerlik getuig het. Sibeko, die vyfde verdagte, is in Julie in hegtenis geneem en het reeds in die Port Elizabeth-landdroshof verskyn vir sy beweerde aandeel in die saak. Klagtes teen die beskuldigdes sluit in sameswering om moord te pleeg, moord, ontvoering, onwettige besit van ŉ vuurwapen en ammunisie en roof met verswarende omstandighede. Panayiotou staan ook tereg op ŉ bykomende aanklag van dwarsboming van die gereg. Die hofsaak sal na verwagting in Oktober begin. Lees alle vorige berigte oor Christopher Panayiotou op Maroela Media.